Document ID: 31991R1413

KOMISSION ASETUS (ETY) N:o 1413/91,
annettu 29 päivänä toukokuuta 1991,
tupakanlehdistä maksettavan palkkion myöntämistä koskevista yksityiskohtaisista säännöistä annetun asetuksen (ETY) N:o 1726/70 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon raakatupakka-alan yhteisestä markkinajärjestelystä 21 päivänä huhtikuuta 1970 annetun neuvoston asetuksen (ETY) N:o 727/70(1), sellaisena kuin se on viimeksi muutettuna asetuksella (ETY) N:o 3577/90(2), ja erityisesti sen 3 artiklan 3 kohdan ensimmäisen alakohdan,
sekä katsoo, että
asetuksen (ETY) N:o 727/70 3 artiklassa säädetään, että yhtenä palkkion saamisen edellytyksistä ostajan on ollut tehtävä eurooppalainen viljelysopimus viljelijän kanssa; viljelysopimukseen liittyvät ehdot ja vaatimukset määritellään komission asetuksen (ETY) N:o 1726/70(3), sellaisena kuin se on viimeksi muutettuna asetuksella (ETY) N:o 4263/88(4), 2 b artiklassa,
asetuksen (ETY) N:o 1726/70 2 b artiklassa säädetään, että viljelyilmoitukset ja -sopimukset on tehtävä ennen sen vuoden kesäkuun 1 päivää, jonka aikana niitä aletaan soveltaa, ja rekisteröitävä ennen saman vuoden elokuun 1 päivää; jotta yhteisön säännösten soveltamista ja erityisesti asetuksen (ETY) N:o 727/70 4 artiklan 5 kohdassa koko yhteisön alueelle vahvistetun taatun enimmäismäärän noudattamista olisi helpompi tarkastaa, olisi jäsenvaltioissa vallitsevat erityiset edellytykset huomioon ottaen jäsenvaltioille annettava lupa vahvistaa määräpäivät lajikkeittain yksilöityinä näitä päiviä varhaisemmiksi,
sopimuksessa mainitulla viljelyalalla tuotetun määrän on oltava kunkin lajikkeen tavanomaisten tuotantoedellytysten mukainen; tämän vuoksi olisi täsmennettävä, ettei eurooppalainen viljelysopimus saa koskea mitään kunkin yhteisössä tuotetun tupakkalajikkeen ominaispiirteistä 24 päivänä kesäkuuta 1987 annetun komission asetuksen (ETY) N:o 2501/87(5), sellaisena kuin se on viimeksi muutettuna asetuksella (ETY) N:o 838/91(6), liitteessä esitetyissä kuvauksissa kyseiselle lajikkeelle määritellyn tuotoksen ylittävää tupakantuotantoa, ja
tässä asetuksessa säädetyt toimenpiteet ovat raakatupakan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (ETY) N:o 1726/70 seuraavasti.
1. Muutetaan 2 b artikla seuraavasti:
a) Korvataan 3 kohta seuraavasti:
"3. Viljelysopimus voi olla yksi- tai monivuotinen. Se on tehtävä ennen sen ensimmäisen soveltamisvuoden kesäkuun 1 päivää, ellei ylivoimaista estettä ilmene. Jäsenvaltiot voivat kuitenkin vahvistaa lajikkeittain yksilöityjen sopimusten tekemiselle kesäkuun 1 päivää varhaisempia määräpäiviä.
Jäsenvaltioiden on toimitettava komissiolle tieto jokaisesta sattuneesta ylivoimaisesta esteestä."
b) Korvataan 5 kohta seuraavasti:
"5. Edellä 1 kohdan a alakohdassa tarkoitettujen ostajien sekä 2 kohdassa tarkoitettujen viljelyilmoitusten tekijöiden on:
- huolehdittava näiden sopimusten ja ilmoitusten rekisteröinnistä jossain 6 kohdassa tarkoitetuista elimistä ennen niiden ensimmäisen soveltamisvuoden elokuun 1 päivää,
- toimitettava tälle elimelle vuosittain ennen elokuun 1 päivää tieto kaikista monivuotisten sopimusten tarkistuksista johtuvista viljelyalan muutoksista.
Jäsenvaltiot voivat vahvistaa sopimusten rekisteröimiselle elokuun 1 päivää varhaisempia määräpäiviä.
Jos kuitenkin 1 kohdassa tarkoitetut sopimuspuolet ovat kahden eri jäsenvaltion kansalaisia, myyjän on toteutettava edellä tarkoitetut toimenpiteet ja sopimuksen rekisteröineen elimen on lähetettävä tästä sopimuksesta jäljennös sille elimelle, jonka toimialueeseen toinen sopimuspuoli kuuluu.
Kun toinen tässä kohdassa tarkoitetuista osapuolista on viljelijöiden yhteenliittymä, viljelysopimukseen tai viljelyilmoituksiin on liitettävä viljelijöiden nimiluettelo sekä vastaavat viljelyalat."
2. Korvataan liitteen 1 kohta seuraavasti:
"1. Myyjä sitoutuu viljelemään satovuonna/satovuosina 19. . tupakkaa seuraavasti:
Tuotantoalue [asetuksen (ETY) N:o 727/70 mukaisesti] ...
Provinssi: ...
Kunta: ...
Palsta (sijainti): ...
Viljelyala: ... ha
Lajike: ...
Tupakkakasveja/ha: ...
Enimmäistuotos: ... kg/ha
sekä huolehtimaan kuivauksesta kyseisen lajikkeen ominaisvaatimusten mukaisesti.
Tämä sopimus ei koske kunkin yhteisössä tuotetun tupakkalajikkeen ominaispiirteistä 24 päivänä kesäkuuta 1987 annetun komission asetuksen (ETY) N:o 2501/87 liitteessä esitetyssä kuvauksessa kyseiselle lajikkeelle määritellyn tuotoksen yli menevää tupakantuotantoa."
2 artikla
Sadon 1991 osalta jäsenvaltiot eivät saa vahvistaa sopimusten tekemiselle 15 päivää huhtikuuta 1991 varhaisempia eivätkä rekisteröimiselle 15 päivää toukokuuta 1991 varhaisempia määräpäiviä.
3 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan vuoden 1991 sadosta alkaen.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 29 päivänä toukokuuta 1991.

Labels: 11
17
6